钦定古今图书集成/明伦汇编/官常典/第541卷 > 神英
## 钦定古今图书集成/明伦汇编/官常典/第541卷 > 神英

按《明外史》本传：“英字景贤，寿州人。天顺初，袭父职，为
延安卫指挥使，守备宁塞营，屡将骑兵，从都督张钦
等征讨有功。成化元年，尚书王复行边，荐英有谋勇，
进都指挥佥事。以从征满四功，迁都指挥使，充延绥
右参将，屡败癿，加思兰兵，进署都督佥事。巡抚余子
俊筑边墙，命英董役，工成受赉。久之，充总兵官，镇守”
宁夏，移延绥，复移宣府。弘治改元，移大同。十一年，马
市开。英违禁贸易，寇掠蔚州，又不救。言官连劾，召还
闲住。寻起督果勇营。尝充右参将，从朱晖御寇延绥。
武宗立，寇犯宣府。与李俊并充左参将，率京军以援。
寻以都督同知佥书左府，剿近畿剧贼，进右都督。正
德五年，给事中段豸劾英老，命致仕。当是时，刘瑾窃
政。总兵官曹雄等以附瑾得重权。英素习瑾，厚贿之。
因自陈边功，乞叙录。诏特予伯爵。吏、兵二部持之，下
廷议。而廷臣希瑾指，无不言当封者。遂封泾阳伯，禄
八百石。未几，寘𫔍反，命充总兵官讨之。未至，贼已灭。
其秋，瑾败，为言官所劾。诏夺爵，以右都督致仕。越二
年卒。